Parlementêre voorsitter by Bosasa-omkopery betrekAngelo Agrizzi, voormalige bedryfshoof van Bosasa (Foto: Dimpho Maja/ANA) Angelo Agrizzi, voormalige uitvoerende hoof van Bosasa, wat van korrupsie beskuldig word, het Vrydag vinger gewys na die senior ANC-LP, Cedrick Frolick. Hy beweer Frolick het omkoopgeld ontvang. Agrizzi het tydens sy getuienis aan die Zondo-kommissie van ondersoek na staatskaping gesê hy was minstens twee keer teenwoordig toe Frolick “sekuriteitsakke” ontvang het, wat “slegs kontant kon bevat”. Frolick het op sy beurt, onder andere, Bosasa gehelp om vergaderings te belê met politici wat politieke gunste aan die maatskappy kon verskaf. Agrizzi het gesê Bosasa-hoof Gavin Watson het vir hom gesê die familie is al lank vriende met Frolick en hy sal ŉ sleutelfiguur wees om politici van plan te laat verander wat besware aangeteken het teen Bosasa ná die verslag deur die Spesiale Ondersoekeenheid (SOE) bevind het die maatskappy het beamptes omgekoop in ruil vir winsgewende kontrakte by staatsdepartemente, insluitend die departement van justisie en korrektiewe dienste. Vincent Smith, voorsitter van justisie en korrektiewe dienste toe die SOE-verslag in 2009 afgehandel is, was die teiken van Bosasa se pogings deur Frolick, om die “problematiese” LP te oortuig om ten gunste van Bosasa te werk, het Agrizzi bygevoeg. “Vincent Smith was in daardie stadium die doring in die vlees. Hy het alles teengestaan wat Bosasa kon doen. Hy was ŉ groot kommer. Hy het eintlik in daardie stadium presies gedoen wat reg is.” Hy het getuig hy het gesien hoe Watson van die kluis terugkeer en ŉ “sekuriteitsak, wat slegs kontant sou bevat”, in Frolick se sak steek toe die LP die maatskappy se hoofkantoor besoek het. Watson, het hy bygevoeg, het later vir hom gesê Frolick sal ongeveer R40 000 per maand ontvang. “Hy het gesê ek moenie bekommerd wees nie; hy [Frolick] is 100% aan boord.” Frolick het Agrizzi ook later op ŉ toer begelei toe hy die parlement besoek het en ŉ vergadering met Smith belê wat in daardie stadium “baie kortaf was tydens die gesprek”. Frolick is ŉ huisvoorsitter in die Nasionale Vergadering en alle parlementêre portefeuljekomiteevoorsitters doen verslag aan hom. Agrizzi het in Januarie voor die kommissie aangevoer Smith is uiteindelik oorreed om met Bosasa saam te werk in ruil vir omkoopgeld van R100 000 per maand.